عطا عادل جمالي عميد شرطة ممتاز ورئيس الفرقة الجنائية الولائية، معطيات إضافية بشأن وعملية مراقبة الوحدة الفندقية ديال عين الذياب، بحيث قال أن الوطيل كان كيتوفر على قراعي دالشراب مهربة، بالإضافة لقيام المسيرين ديالو بتزوير طابع الجمارك من خلال الاحتفاظ بسدادات القراعي اللي فيهم الطابع بالإضافة للقراعي الخاويين. وقال جمالي، فتصريحو للصحافة، على هامش عرض المحجوزات ديال ولاية الأمن من هذ العملية فمقرها الرئيسي، اليوم الثلاثاء، أن الوحدة الفندقية المعنية مكتحترمش المعايير الصحية والوقائية للحد من انتشار فيروس كورونا المستجد، وكتهدد السلامة الصحية للمواطنين، وممحترماش معايير النظافة فالمطاعم. وكشف أن المؤسسة الفندقية كتتوفر على 3 ملاهي ليلية، فالوقت اللي الرخصة مكتسمحش ليها باش تزاول هذ النشاط فعز الأزمة. وقال أن هذ لوطيل سمح بإيواء الحراكَة، حيث تم توقيف 4 دالجزائريين ساكنين فالمغرب بشكل غير شرعي من 2019. وفبطاقة المعلومات بشان هذ العملية، اللي قامت بيها ولاية الأمن تحت إشراف النيابة العامة المختصة، فقد تم حجز 108 ملصق ضريبي مزور يتثبيته على القراعي دالشراب المهرب، و22 سدادة دالقراعة مؤمنة بختم مزيف ديال الديوانة، بالإضافة ل74 قرعة خاوية فيها طابع الجمارك وكيعمروها من جديد باش يبان الشراب قانوني، و11 قرعة مهربة. وتم وضع مسير الوحدة الفندقية تحت الحراسة النظرية، تنفيذا لتعليمات النيابة العامة المختصة، وتمت مباشرة الإجراءات القانونية من اجل ترحيل الجزائريين المقيمين بطريقة غير شرعية. 
تفاصيل مداهمة وطيل كيبيع الشراب المهرب ويزور طابع الديوانة كيعاودها عميد شرطة ممتاز: لوطيل مكانش محترم الإجراءات الوقائية والنظافة وخصوصا فالمطعم.. وكان مخبي الحراكَة وفاتح الملاهي الليلية فعز كورونا – فيديو